Щэрмэт Людмилэ и бенефис
КъБР-м и цIыхубэ артисткэ, ЩоджэнцIыкIу Алий и цIэр зезыхьэ Къэбэрдей къэрал драмэ театрым и актер гъуэзэджэ Щэрмэт Людмилэ и ныбжьыр илъэс бжыгъэ дахэ щрикъу махуэм ирихьэлIэу бенефис хуащIащ. Мэлыжьыхьым и 25-м театрым и утыкум кърахьащ цIыхубэм гунэс щыхъуа «Лъагъуныгъэм текIуэда» спектаклыр (Огюстинэ и ролыр щегъэзащIэ).
Щэрмэт Людмилэрэ ХьэхъупащIэ ФатIимэрэ. Франджы режиссер, актер, драматург Тома Робер и «Восемь любящих женщин» пьесэм Урысей Федерацэм гъуазджэхэмкIэ щIыхь зиIэ и лэжьакIуэ Фырэ Руслан къытрищIыкIа лэжьыгъэр гъунэгъу республикэхэми мызэ-мытIэу щагъэлъэгъуащ, театр фестивалхэм хэтащ, хамэ къэралхэми яшащ.
ЗэрыгурыIуэгъуэщи, трагикомедием хэлъщ узыгъэдыхьэшхи, ауэ ар иужькIэ гущIыхьэу къыщIэкIыжу. Мы спектаклыр зылъэгъуа дэтхэнэ зыри щыхьэт техъуэфыну си гугъэщ лэжьыгъэм гушыIэу, гукъыдэжыр къэзыIэту хэлъыр зэрыщыту Людмилэ и ролым зэрыпхыкIым. Псэлъэни хуейкъым Огюстинэ, и плъэкIэ къудейри, и зыIыгъыкIэри дыхьэшхэнщ — ар артист нэсым и зэфIэкIкъэ?!
Спектакль нэужьым утыкум къихьащ театрым и артисткэ, пшыхьыр езыгъэкIуэкIа КIэхумахуэ ФатIимэ. Абы къызэхуэсахэр щигъэгъуэзащ Щэрмэт Людмилэ и гуащIэм, ролищэм щIигъу зыгъэзэщIа драмэ артисткэм и зэфIэкIым.
Пшыхьым къыщыпсэлъащ КъБР-м и Iэтащхьэм и чэнджэщэгъу Уянаевэ Аминат. «Людмилэ зэрыактрисэ зэчиифIэр иджыри зэ ди нэгу щIэкIащ, — къыхигъэщащ абы. — Абы щыгъуэми Щэрмэтым и зэфIэкIым лъэныкъуэ куэд къызэщIеубыдэ, сыт хуэдэ ролми гъуэзэджэу пэлъэщ артисткэ гъэщIэгъуэнщ ар. Пастернак Борис «Талантыр зэи жьы мыхъу хъыбарыщIэщ» зэрыжиIауэ щытар иджыпсту сигу къэкIыжащ, ахэр гуэхыпIэ имыIэу Щэрмэтым ехьэлIауи къысщохъу.
Спектаклым кърихьэлIахэр. Апхуэдэуи зэIущIэм къыщыпсэлъащ КъБР-м щэнхабзэмкIэ и министрым и къуэдзэ Карчаевэ Аминэ, Театрым и лэжьакIуэхэм я зэгухьэныгъэм и унафэщI Фырэ Майе, Налшык къалэ администрацэм и Iэтащхьэм и къуэдзэхэу Дол Анжелэрэ Кучуковэ Мадинэрэ, Аруан район администрацэм и унафэщIым и къуэдзэм и къалэныр зыгъэзащIэ Безыр Маритэ, Щэрмэтыр къыщалъхуа Къэхъун къуажэм и ветеранхэм я советым и тхьэмадэ Жэмыхъуэ Щыхьырбий, КъБР-м щIыхь зиIэ и егъэджакIуэ, УФ-м цIыхубэм щIэныгъэ етынымкIэ и отличник Джатокъуэ Юрэ. Езыми и шыпхъу Людмили къабгъэдэкIыу Щэрмэт Мухьэмэд зэIущIэм кърихьэлIа псоми фIыщIэ яхуищIащ.
Артисткэр ягъэлъэпIащ IуэхущIапIэ зэхуэмыдэхэм къабгъэдэкI щIыхь тхылъхэмкIэ, ахъшэ саугъэтхэмкIэ, удз гъэгъа дахэхэмкIэ.
КIэхумахуэм утыкум къригъэблэгъащ Людмилэ и лэжьэгъухэр, Къэбэрдей къэрал драмэ театрым и артистхэр. Дэтхэнэ зыми и нэгум къищырт зи махуэр ягъэлъапIэ артисткэр фIыуэ зэралъагъур, абы пщIэ зэрыхуащIыр, и зэфIэкIым зэрыригушхуэр. Япэу псалъэ зрата, Къэбэрдей-Балъкъэрым и цIыхубэ артист, Адыгэ театрым и актер пажэ Къэжэр Борис жиIэн и куэдт.
— Мыбдежым щызэхэтха псалъэ гуапэхэм яужькIэ дэ жытIэну къытхуэнэжыр зыщ: Щэрмэт Людэ фи закъуэкъым зейр, ар дэри дыдейщ, — жиIащ гушыIэу Борис. — Мы сценэжьым артистышхуэ куэд игъэунэхуащ, ди япэ ита артистыфIхэм елъытауэ дэ дызырикIщ, жыпIэми ущымыуэну апхуэдэщ. Абыхэм я лъагъуэм дрикIуэфмэ ди насыпщи, Тхьэм тхузэфIигъэкI. Людэ тфIэфIыпсу дыдолажьэ, фIыуэ долъагъу. Ар нобэ зы бжэщхьэIу гуэрым ебэкъуауэ аращи, иджыри кIыхьу, дахэу, мыбдеж щIэсхэри дэри дигъэгуфIэу куэд и куэдыжрэ дызэдэлэжьэну си гуапэщ.
Нэхъыжьым и псалъэр диIыгъащ театрым и актер пажэ, УФ-м щIыхь зиIэ и артист Шыбзыхъуэ Басир.
КIэхумахуэ ФатIимэ къеджащ КъБР-м и лIыкIуэу Урысей Федерацэм и Президентым деж щыIэ Щоджэн Мухьэмэд и хъуэхъу телеграммэм. Абы итт: «ПщIэ зыхуэсщI Щэрмэт Людмилэ СулътIан ипхъу! Сигуми си псэми къабгъэдэкIыу сынохъуэхъу уи творческэ ехъулIэныгъэхэмкIэ. Уи Iуэху бгъэдыхьэкIэмрэ уи лэжьэкIэмрэ наIуэ къащI зыхуейм ерыщу хуэкIуэ цIыху зэпIэзэрыту узэрыщытыр, къыхэпха IэщIагъэм узэрыхуэпэжыр, сценэм къыщыбгъэлъагъуэ образхэмкIэ цIыхухэр фIым къызэрыхуебджэр».
Щэрмэт Людмилэ фIыщIэ яхуищIащ пшыхьым зыкърезыгъэхьэлIа псоми.
ИСТЭПАН Залинэ.
Сурэтхэр МАМИЙ Руслан трихащ.
